《送张子公》
宋代·吕陶

康定用兵日，府谷尤孤危。属当治安久，多事尽废隳。

三面枕贼境，平易如通逵。重城辄议葺，浮论多背驰。

贤哉光禄公，定虑先本基。百堵大兴作，据险成藩篱。

城完贼已至，善守莫敢窥。泉源众所汲，公为亲解围。

兵势弱不振，公能屡张威。贼退城可处，生聚始有归。

于今三十年，功勋书鼎彝。边人每记忆，言者感涕挥。

近日羽书至，讨伐加羌夷。庙算出帷幄，王师整熊罴。

壮夫思报国，志士窃忧时。寒日朝惨淡，凄风夜号悲。

昔人何卓荦，往事可追维。夫君实贤嗣，仕宦图奋飞。

家声贵不坠，儒学当有为。归欤自磨砺，门阀增光辉。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。